# தே பிரித்தோ மேல்நிலைப்பள்ளி

## வரலாறு

அருட்திரு.பொனோர் ஆல்பிரெட் சே.ச (பின்னாளில் மதுரை மறைமாநில சேசுசபை துணைத்தலைவராகப் பொறுப்பு வகித்தவர்) 1939ஆம் ஆண்டு கூத்தலூர் பங்கில் பணியாற்றிய பொழுது கூத்தலூரிலிருந்து தேவகோட்டை வழியாக சருகணிக்கு அடிக்கடி மாட்டு வண்டியில் வருவது வழக்கம். வரும் வழியில் திருப்புத்தூர் சாலையில் ஒரு புளிய மரத்தடியில் மாட்டு வண்டியை நிறுத்தி ஓய்வெடுப்பதுண்டு. அப்போது மறவநாட்டில் மறைசாட்சியாய் உயிர் நீத்த தூய அருளானந்தர் நினைவாக தேவகோட்டையில் ஒரு பள்ளிக் கூடம் அமைக்க வேண்டும் என்ற எண்ணம் அவர் உள்ளத்தில் உதித்தது. தேவகோட்டையில் இடம் வாங்குமாறு அப்போதைய சருகணி பங்குத்தந்தை அருட்திரு. பிளாஞ்சார்டு சே.ச அவர்களைப் பணித்தார்.  
- 1940 ஆம் ஆண்டில் 24 ஏக்கர் பரப்பளவுள்ள நிலம் வாங்கப்பட்டது.
- 1941 இல் பங்கு ஆலயம், இயேசு சபை தந்தையர் இல்லம் கட்டப்பட்டன.  
- 1942 ஆம் ஆண்டு துவங்கப்பட இருந்த பள்ளி துவங்குவதில் அரசு அங்கீகாரம் கிடைக்கத் தாமதம் ஆனது. ஆனால் பெண்கள் பள்ளி தொடங்கிக்கொள்ளுமாறு கல்வித்துறை உயர் அதிகாரிகள் அனுமதி அளித்தனர்.
- 1942 இல் மதுரையிலிருந்து தூய வளன் சபை அருட்சகோதரிகள் மே மாத விடுமுறையில் வரவழைக்கப்பெற்றனர். பெண்கள் பள்ளி தொடங்குவதற்கு முயற்சிகள் மேற்கொள்ளப்பட்டன.
- ஜூலை- நவம்பர் 1942 தே பிரித்தோ பள்ளிக் கட்டிடத்தில் **தூய மரியன்னை பெண்கள் பள்ளி** தொடங்கப்பெற்று *தூயவளன்சபை அருட்சகோதரிகள்* மூவருடன் தூய அமல அன்னை சபை அருட்சகோதரிகள் நால்வரும் இணைந்து மாணவிகளுக்குப் பாடம் கற்றுக் கொடுத்தனர்.
- 1942 ஆம் ஆண்டின் இறுதியில் *அருட்தந்தை ஸ்தனிஸ்லாஸ் சொக்கையா சே.ச* அவர்களின் தீவிர முயற்சியால் *சென்னை கவர்னர் சர் ஆர்தர் போப்* அவர்களின் ஆதரவால் பள்ளி துவங்கிட அரசின் அனுமதி கிடைத்தது.  
- **08.06.1943** அன்று பள்ளி தொடங்கப்பட்டது. அப்போது 228 மாணவர்களைக் கொண்ட நடுநிலைப் பள்ளியாக இருந்தது.  
- 04.02.1944 இல் அரசின் தற்காலிக ஏற்பையும் 1947 இல் அரசின் நிரந்தர ஏற்பையும் பெற்றது.
- 1968 ஜூலை 14- 21 நாட்களில் தே பிரித்தோ பள்ளியின் வெள்ளி விழாத் தொடக்க நிகழ்வு *மாநில சட்ட மற்றும் கூட்டுறவுத் துறை அமைச்சர் மாதவன் அவர்கள்* தலைமையில் நடைபெற்றது. நிறைவு விழாவில் ஏசுநாதரின் வாழ்க்கை வரலாற்றை பிச்சைக்குட்டி பாகவதர் கதாகாலேட்சபமாக நிகழ்த்தினார்.
- 01.06.1978 அன்று *அருட்தந்தை டி.எம்.மத்தாய் சே.ச* அவர்கள் தலைமையாசிரியராக இருந்தபோது உயர்நிலைப்பள்ளியிலிருந்து மேல்நிலைப்பள்ளியாகத் தரம் உயர்த்தப்பட்டது.
- 1993 பிப்ரவரியில் பொன்விழா கொண்டாடப்பட்டது. திருச்சி கலைக்காவிரியின் கலைநிகழ்ச்சி நடைபெற்றது.  
- 13.09.2003 அன்று வைர விழா கொண்டாடப் பெற்று வைர விழா மலர் வெளியிடப்பட்டது.
- 2008ல் ஆங்கில வழிக் கல்வி தொடங்கப்பட்டது.
- 2014 இல் தாகூர் அரங்கம், புதிய நுழைவாயில் கட்டப்பட்டது.
- 2017 இல் சேவியர் அரங்கம் கட்டப்பெற்றது.
- 2018 அக்டோபர் 12,13,14 ஆகிய நாட்களில் பவளவிழா கொண்டாடப்பெற்றது. பவள விழா வெளியீடாக தே பிரித்தோ மேல்நிலைப்பள்ளி தமிழாசிரியர், *வீரமாமுனிவர் கலை இலக்கிய மன்றச் செயலர் முனைவர் ம.ஸ்டீபன் மிக்கேல் ராஜ், உதவித்தலைமையாசிரியர் அருட்திரு. இ.இருதய வளனரசு சே.ச* ஆகியோர் எழுதிய நேற்று இன்று நாளை (தே பிரித்தோ கலை இலக்கியப் பவளங்கள்-75) வெளியிடப்பெற்றது.
- 2023 ஆகஸ்ட் 18 அன்று பள்ளியின் 80 ஆம் ஆண்டு அமுதவிழா கொண்டாடப்பெற்றது. விழாவில் வீரமாமுனிவர் கலை இலக்கிய மன்றத்தின் பதின்மூன்றாவது வெளியீடாக பட்டதாரித்தமிழாசிரியர் இலக்கிய மன்றச் செயலாளர் முனைவர் ம.ஸ்டீபன் மிக்கேல் ராஜ், முதுகலைத் தமிழாசிரியர் முனைவர் அ.மைக்கேல் குருஸ், பட்டதாரி வரலாறு ஆசிரியர் முனைவர் யே.சாந்தக்குமார், முதுகலைத் தமிழாசிரியர் முனைவர் அ.பௌலியன்ஸ், பட்டதாரித் தமிழாசிரியர் முனைவர் சூ.அன்பரசன் ஆகியோர் இணைந்து எழுதிய 'ஐந்தருவி' நூல் வெளியிடப்பெற்றது.
- பள்ளியின் அமுதவிழா ஆண்டில் 2024 பிப்ரவரி 26 அன்று வீரமாமுனிவர் கலை இலக்கிய மன்றத்தின் பதினைந்தாவது வெளியீடாக +2 மாணவர்களின் கண்களிலொரு பெரிய கடல் கவிதை நூல் வெளியிடப்பெற்றது.